CELEX: 
Language: ro
Date: 2018-01-23 00:00:00
Title: REGULAMENTUL DELEGAT (UE) …/… AL COMISIEI de modificare a anexei I la Regulamentul (CE) nr. 443/2009 al Parlamentului European și al Consiliului în ceea ce privește evoluția masei autoturismelor noi înmatriculate în 2014, 2015 și 2016 (Text cu relevanță pentru SEE)

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Obiectivele privind emisiile de CO2 care trebuie îndeplinite de către producătorii de autoturisme noi sunt stabilite pe baza masei medii a parcului de vehicule și a emisiilor de CO2 ale acestor vehicule. Pentru a se asigura atingerea, în continuare, a nivelului reducerilor prevăzut în Regulamentul (CE) nr. 443/2009, este necesar să se țină seama de evoluția masei autoturismelor noi înmatriculate în Uniune. Prin urmare, masa medie de referință (exprimată ca valoarea M0 în formulele de calcul ale obiectivelor prevăzute în anexa I la regulamentul respectiv) trebuie ajustată o dată la trei ani, începând cu 31 octombrie 2014 și, ulterior, la fiecare trei ani .  
            
            
               Noua valoare se bazează pe monitorizarea masei în stare de funcționare a noilor vehicule în anii calendaristici 2014, 2015 și 2016. Noua valoare a fost calculată utilizând numai acele valori ale masei care au putut fi verificate de către producătorii de vehicule în cauză, excluzându-se valorile masei care erau în mod evident incorecte, precum și valorile referitoare la vehiculele care nu intră în domeniul de aplicare al regulamentului.
            
            
               2.CONSULTĂRI PREALABILE ADOPTĂRII ACTULUI
            
            
               Grupul de experți privind emisiile de CO2 generate de autovehicule a fost consultat și a sprijinit abordarea privind calculul ajustării valorii masei medii.
            
            
               3.ELEMENTELE JURIDICE ALE ACTULUI DELEGAT
            
            
               Formula de calcul a obiectivelor se modifică în vederea aplicării noii valori M0 începând cu 1 ianuarie 2019. 
            
            
               REGULAMENTUL DELEGAT (UE) …/… AL COMISIEI
            
            
               din 23.1.2018
            
            
               de modificare a anexei I la Regulamentul (CE) nr. 443/2009 al Parlamentului European și al Consiliului în ceea ce privește evoluția masei autoturismelor noi înmatriculate în 2014, 2015 și 2016
               
                  (Text cu relevanță pentru SEE)
               
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare
                  1
               , în special articolul 13 alineatul (2) al treilea paragraf,
            
            
               întrucât:
            
            
               (1)Valoarea masei medii utilizată pentru calculul emisiilor specifice de CO2 corespunzătoare fiecărui autoturism nou trebuie ajustată la fiecare trei ani, pentru a se ține seama de modificările survenite în masa medie a vehiculelor noi înmatriculate în Uniune. 
            
            
               (2)Pe baza monitorizării masei în stare de funcționare a autoturismelor noi înmatriculate în Uniune în anii calendaristici 2014, 2015 și 2016, este evident faptul că masa medie s-a diminuat și că valoarea M0 menționată la punctul 1 din anexa I la Regulamentul (CE) nr. 443/2009 ar trebui ajustată în consecință.
            
            
               (3)Noua valoare ar trebui să fie determinată luându-se în considerare numai acele valori care au putut fi verificate de către producătorii de vehicule în cauză, excluzându-se din calcul valorile care erau în mod evident incorecte (adică cele situate sub 500 kg), precum și valorile referitoare la vehiculele care nu intră în domeniul de aplicare al Regulamentului (CE) nr. 443/2009. De asemenea, noua valoare ar trebui să se bazeze pe media ponderată, ținându-se cont de numărul de autoturisme noi înmatriculate în Uniune în anii calendaristici 2014, 2015 și 2016.  
            
            
               (4)În acest context, valoarea M0 care trebuie aplicată începând din 2019 ar trebui redusă cu 12,52 kg, de la 1392,4 la 1379,88 kg.
            
         
         
            
               (5)Prin urmare, anexa I la Regulamentul (CE) nr. 443/2009 ar trebui modificată în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Punctul 1 din anexa I la Regulamentul (CE) nr. 443/2009 se modifică după cum urmează:
            
            
               (1) se introduce următoarea literă (ba):
            
            
               „(ba)
                     din 2019:
            
            
               Emisiile specifice de CO2 = 130 + a × (M – M0)
            
            
               unde:
            
            
               M
                     = masa vehiculului în kilograme (kg)
            
            
               M0
                     = 1379,88
            
            
               a
                     = 0,0457”
            
            
               (2) la litera (c), valoarea M0 se înlocuiește cu următoarea valoare:
            
            
               „M0
                     = 1379,88”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 23.1.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 140, 5.6.2009, p. 1.